Megat Iskandar Shah dari Melaka

**Megat Iskandar Syah** (mangkat tahun 1424) dipercayai merupakan sama ada Sultan Melaka yang pertama atau kedua dan putera kepada Parameswara. Kedudukan Megat Iskandar Shah sebagai pemerintah kedua Melaka telah dipertikai dari segi sejarah. Ada yang berpendapat bahawa baginda adalah orang yang sama dengan Parameswara, tetapi telah disalah anggap sebagai orang yang berbeza selepas Parameswara memeluk Islam dan menukar namanya, namun ada juga yang tidak bersetuju bahawa kesilapan sedemikian boleh dilakukan, dan bahawa Megat Iskandar Shah sememangnya pemerintah kedua Melaka. 

Baginda mengekalkan hubungan baik dengan Empayar Ming kerap memberi ufti kepada mereka. Menurut sumber Portugis, baginda juga telah mendesak agar urusan perdagangan berpindah ke Melaka dan bukannya Singapura.

## Identiti
Disebabkan percanggahan antara sumber Melayu, Cina dan Portugis mengenai sejarah awal Melaka, terdapat beberapa perbezaan pendapat tentang pemerintah awal kerajaan tersebut. Sejarah Melayu menyatakan bahawa pengasas Melaka ialah Iskandar Shah, manakala sumber Portugis menamakannya Parameswara, dan Iskandar Shah ialah anaknya. Sumber Cina pula mencatatkan nama Mekat Iskandar Shah sebagai anak Parameswara. Sejarah Melayu versi *Raffles MS no.18* merujuk kepada anak Iskandar Shah sebagai Raja Besar Muda, atau Raja Kechil Besar/Sultan Megat. Sir Richard Winstedt pada mulanya menyokong kewujudan Megat Iskandar Shah sebagai orang yang berasingan pada tahun 1935. Walau bagaimanapun, sejurus selepas Perang Dunia Kedua, beliau menilai semula pendapatnya selepas catatan dalam Suma Oriental oleh penulis Portugis Tomé Pires diterbitkan pada tahun 1944. Winstedt berhujah bahawa sumber Dinasti Ming telah tersilap menganggap Parameswara dan Megat Iskandar Shah sebagai dua orang yang berbeza apabila Parameswara menggunakan nama baharu selepas memeluk Islam pada tahun 1414.

George Cœdès menyatakan bahawa Iskandar Shah hanyalah nama Parameswara selepas baginda memeluk Islam dan berkahwin dengan seorang puteri raja Pasai.

Dalam buku *Admiral Zheng He & Southeast Asia* tahun 2005 yang diterbitkan oleh Institut Pengajian Asia Tenggara Singapura, Profesor Wang Gungwu, dalam kertas kerjanya *Tiga Raja Pertama Melaka*, yang diterbitkan pada tahun 1968, mengemukakan bukti yang menyokong pendapat bahawa Megat Iskandar Shah adalah pemerintah kedua Melaka. Sejarah Ming menamakan Parameswara sebagai Bai-li-mi-su-la (拜里迷蘇剌) dan puteranya Mu-gan Sa-yu-ti-er-sha (母幹撒于的兒沙) atau Megat Iskandar Shah. Wang berhujah bahawa Parameswara telah melawat China pada tahun 1411 dan bertemu dengan Maharaja, dan oleh itu, tidak mungkin mereka tersilap menganggapnya sebagai puteranya yang melawat tiga tahun kemudian.

Menurut Sejarah Ming, "Putera Mugansakandi'ersha (Megat Iskandar Shah) memberi ufti kepada Maharaja Yongle pada tahun 1414. Setelah dimaklumkan bahawa ayahandanya telah meninggal dunia, Maharaja memberinya syiling emas dan menganugerahkannya gelaran warisan. Selepas itu Iskandar Shah kerap memberi ufti kepada Maharaja."

## Memeluk Islam
Menurut Suma Oriental yang ditulis oleh Tomé Pires, putera Paramicura (Parameswara), Chaquem Daraxa (Iskandar Shah), memeluk Islam pada usia 72 tahun dan meninggal dunia ketika berusia 80 tahun.

## Pautan luar
* Middle Power Statecraft: Indonesia, Malaysia And the Asia Pacific

## Rujukan